Fit-13 ta' Novembru 2017, 22 stat membru ffirmaw notifika konġunta dwar il-kooperazzjoni strutturata permanenti (PESCO). Fit-13 ta' Novembru 2017, il-ministri minn 23 stat membru ffirmaw notifika konġunta dwar il-Kooperazzjoni Strutturata Permanenti (PESCO) u għaddewha lir-Rappreżentant Għoli u lill-Kunsill. Il-possibbiltà li tiġi stabbilita Kooperazzjoni Strutturata Permanenti fil-qasam tal-politika dwar is-sigurtà u d-difiża ġiet introdotta bit-Trattat ta' Lisbona. Dan jipprevedi l-possibbiltà li għadd ta' stati membri tal-UE jaħdmu flimkien aktar mill-qrib fil-qasam tas-sigurtà u d-difiża. Dan il-qafas permanenti ta' kooperazzjoni fil-qasam tad-difiża se jippermetti lil dawk l-Istati Membri li jixtiequ u li għandhom il-kapaċitajiet meħtieġa biex jiżviluppaw kapaċitajiet ta' difiża, jinvestu fi proġetti komuni, jew isaħħu l-prontezza operazzjonali u l-kontribut tal-forzi armati tagħhom. L-istati membri li ffirmaw in-notifika konġunta huma: L-Awstrija, il-Belġju, il-Bulgarija, ir-Repubblika Ċeka, il-Kroazja, Ċipru, l-Estonja, il-Finlandja, Franza, il-Ġermanja, il-Greċja, l-Ungerija, l-Italja, il-Latvja, il-Litwanja, il-Lussemburgu, in-Netherlands, il-Polonja, ir-Rumanija, is-Slovenja, is-Slovakkja, Spanja u l-Iżvezja. Hemm il-possibbiltà li stati membri oħrajn jissieħbu fi stadju aktar tard. In-notifika konġunta hija l-ewwel pass formali biex tiġi stabbilita l-PESCO. Din tistipula: il- prinċipji tal-PESCO, b'enfasi partikolari fuq il-fatt li "l-PESCO hija qafas legali Ewropew ambizzjuż, vinkolanti u inklużiv għal investimenti fis-sigurtà u d-difiża tat-territorju tal-UE u taċ-ċittadini tagħha" il-lista ta' " impenji komuni ambizzjużi u aktar vinkolanti" li qablu li jieħdu l-istati membri, inkluż " żidiet regolari fil-baġits għad-difiża f'termini reali sabiex jintlaħqu l-objettivi maqbula", proposti dwar il- livell ġenerali li jżomm il-koerenza u l-ambizzjoni tal-PESCO, ikkomplementat minn proċeduri speċifiċi ta' governanza fil- livell tal-proġetti Notifika konġunta mill-istati membri lir-Rappreżentant Għoli u lill-Kunsill dwar il-PESCO Il-passi li jmiss Il-Kunsill issa jrid jadotta deċiżjoni li tistabbilixxi l-PESCO permezz ta' maġġoranza kwalifikata msaħħa. Dan jista' jsir fil-Kunsill Affarijiet Barranin li jmiss (11 ta' Diċembru). L-ewwel lista ta' proġetti li ser jitwettqu fil-qafas tal-PESCO għandha tiġi maqbula fost l-istati membri parteċipanti ladarba tiġi stabbilita l-PESCO. Dawn il-proġetti jistgħu jkopru oqsma bħat-taħriġ, l-iżvilupp tal-kapaċitajiet u l-prontezza operazzjonali fil-qasam tad-difiża. Kooperazzjoni fl-UE dwar is-sigurtà u d-difiża Skeda informattiva dwar il-kooperazzjoni strutturata permanenti (SEAE) Ara l-paġna tal-laqgħa